Палермо
Палермо – Италиядагы шаар. Сицилия аралынын түндүк жээгинде жайгашкан. Тиррен деңизиндеги порт. Сицилия облусунун жана Палермо провинциясынын административдик борбору. Калкы 657,0 миң (2010). Эл аралык аэропорту бар. Машина куруу (анын ичинде кеме, айыл-чарба машиналары, электр-техникалык), жеңил, жыгаччылык, полиграфия, тамак-аш – татымал, химиялык, оптика өнөр-жай ишканалары иштейт. Университет, архгеологиялык улуттук музей, Сицилия улуттук жана заманбап искусство галереясы, Епархия, этнографиялык музейлери, Асем өнөр академиясы, театрлар (опера жана драма), галереялар, обсерватория бар. Финикиялыктар тарабынан б. з. ч. 754-ж. негизделген. 12-13-кылымдарда Сицилия королдорунун резиденциясы. Палермодо башталган көтөрүлүш 1848–49-жылдары Италияда революцияга алып келген. Ботаникалык бак уюштурулган. Жыл сайын Жер ортолук деңиз ярмаркасы өткөрүлөт. Кышкы курорт иштейт.

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117-9

Италия
Шаарлар‎